﻿ Budget 2019 know what is it who makes it what is source of revenue and expenditure know all in a nutshell Budget 2019: क्या होता है बजट, कौन बनाता है, कहां से आते हैं पैसे, कहां होते हैं खर्च, एक क्लिक में जानें सब | Business News in Hindi
Budget 2019: क्या होता है बजट, कौन बनाता है, कहां से आते हैं पैसे, कहां होते हैं खर्च, एक क्लिक में जानें सब
Updated Jan 24, 2019 | 14:19 IST | टाइम्स नाउ डिजिटल
Budget 2019 know all in a nutshell: कुछ ही दिनों में नरेंद्र मोदी सरकार अपने कार्यकाल का अंतिम बजट पेश करने जा रही है। इसके पहले यहां जानें बजट के बारे में वह सब कुछ जो आप जानना चाहते हैं..
क्या है बजट जानें सब कुछ
Budget 2019 : नरेंद्र मोदी सरकार कुछ ही दिनों के अंदर वित्तीय वर्ष 2019-2020 का और अपने कार्यकाल का अंतिम बजट पेश करने वाली है। साल 2019 का आम बजट पेश होने में अभी कुछ ही दिन शेष बचे हैं ऐसे में राजनीतिक गलियारों में और देश में इसे लेकर चर्चा तेज हो गई है। लोकसभा चुनाव अप्रैल में होने हैं इसके पहले 1 फरवरी को मोदी सरकार बजट पेश करने जा रही है जिस पर पूरे देश की नजर टिकी है। लोकसभा चुनाव की तैयारियों के बीच पेश होने जा रहा ये बजट बेहद अहम माना जा रहा है। आम तौर पर बजट को लेकर काफी चीजें ऐसी हैं जिसे एक आम नागरिक जानना चाहता है, इससे पहले कि आप भ्रमित हों यहां जानें अंतरिम बजट के बारे में वो सब कुछ-
क्या है बजट-
देश की संसद में हर साल पेश होने वाला बजट आगामी वित्तीय वर्ष में सरकारी योजनाओं पर किये जाने वाले खर्च और सरकार को होने वाली कुल आमदनी का ब्योरा होता है। बजट को सीधे शब्दों में इस तरह समझा जा सकता है कि सरकार का पैसा किन-किन क्षेत्रों में जा रहा है और किन-किन क्षेत्रों से सरकार को आमदनी हो रही है। बजट इसलिए भी महत्वपूर्ण है क्योंकि इसमें कई कल्याणकारी योजनाओं, कार्यक्रमों औऱ सरकारी नीतियों का जिक्र होता है जहां पर सरकारी संसाधनों और पैसों का व्यय होता है।
कौन तैयार करता है बजट-
बजट देश के वित्त मंत्री के द्वारा तैयार किया जाता है। अन्य मंत्रालयों के साथ जरूरी क्षेत्रों में सरकारी पैसों के आय और व्यय पर विचार-विमर्श कर इसे तैयार किया जाता है। इसे संसद में वित्त मंत्री के द्वारा पेश किया जाता है, हालांकि प्रधानमंत्री की तरफ से इसे अंतिम मंजूरी दी जाती है।
यह भी पढ़ें : Budget 2019: जानें आखिर कितने तरह के होते हैं बजट, भारत के लिए कौन सा बजट है बेस्ट
सरकार के आय के स्रोत क्या हैं-
सरकार को पैसे अलग-अलग प्रकार के टैक्स जैसे इनकम टैक्स, कॉर्पोरेट टैक्स, जीएसटी, कस्टम ड्यूटी, एक्साइज ड्यूटी से प्राप्त होते है। जीएसटी इस बजट का हिस्सा नहीं है। इसके अलावा सरकार को गैर कर स्रोत जैसे ब्याज, शुल्क, फाइन से भी धन प्राप्त होते हैं। इतना ही नहीं सरकार को परिसंपत्ति की बिक्री औऱ विनिवेश आदि से भी आय की प्राप्ति होती है।
सरकार कहां खर्च करती है पैसे-
अब सवाल ये उठता है कि सरकार किन-किन क्षेत्रों में और कहां-कहां पैसे खर्च करती है। बता दें कि कृषि, फार्मिंग, निर्माण क्षेत्र (मैनुफैक्चरिंग), परिवहन (ट्रांसपोर्टेशन), संचार (कम्युनिकेशन) जैसे क्षेत्र महत्वपूर्ण हैं जहां सरकार अपनी आय़ का अधिकतम हिस्सा खर्च करती है। कई मंत्रालय अपने कार्यक्षेत्र के लिए फंड की मांग करती है तो सरकार उन्हें भी पैसे आवंटित है, हालांकि इस मामले में वित्त मंत्रालय का फैसला अंतिम होता है कि किन्हें कितना फंड आवंटित करना है। सरकार ये खर्च देश की आर्थिक स्थिति को ध्यान में रखते हुए करती है। सरकार की बजट नीति के अनुसार ही खर्च के लिए आवंटन किए जाते हैं। इसका अंतिम उद्देश्य अनुकूल आर्थिक सुधार और लोगों के विकास और कल्याण को सक्षम करना होता है।
यह भी पढ़ें : Budget 2019 : अपने अंतरिम बजट में इन 6 सामाजिक सुरक्षा योजनाओं पर दरियादिली दिखा सकते हैं अरुण जेटली
क्यों है यह बजट इतना महत्वपूर्ण-
बजट इस बात का निर्धारण करती है कि सरकारी फंड का प्रवाह क्या है सीधे शब्दों में कहा जा सकता है कि पैसा कहां से आ रहा है और कहां जा रहा है। साथ ही ये भी बताता है कि आम आदमी की जेब पर इसका क्या असर पड़ेगा। बजट आम जनजीवन के इस्तेमाल की वस्तुओं और सेवाओं की कीमत का निर्धारण करती है। दूसरी तरफ बजट के माध्यम से नेता और मंत्री देश के वोटरों को लुभाने की कोशिश भी करते हैं और इस बजट में खासतौर पर ये नजर आने वाला है।
Budget 2019: क्या होता है बजट, कौन बनाता है, कहां से आते हैं पैसे, कहां होते हैं खर्च, एक क्लिक में जानें सब Description: Budget 2019 know all in a nutshell: कुछ ही दिनों में नरेंद्र मोदी सरकार अपने कार्यकाल का अंतिम बजट पेश करने जा रही है। इसके पहले यहां जानें बजट के बारे में वह सब कुछ जो आप जानना चाहते हैं.. Times Now Hindi